Kweek omgeekinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kweek omgeekinders
Kinders is van nature selfgesentreerd. Die eie ek en die vervulling van hul eie behoeftes is gewoonlik vir hulle belangriker as hul omgee vir ander mense. Dis ouers se verantwoordelikheid om kinders te leer hoe om gaaf te wees teenoor maats en volwassenes en hoe om vir ander mense om te gee.
Jy kan dit doen deur vir hulle van kleins af die volgende omgeegedrag te leer deur voorsê en deur voorbeeld:
Leer hulle om ander mense sagkens te hanteer en mooi met hulle te praat.
Leer hulle om ander altyd te help, selfs al voel hulle nie lus om dit te doen nie. Hierdie gewoonte begin tuis deur van hulle verwag om met huistakies te help.
Goeie maniere en hoflikheid wys dat ons vir mekaar omgee. Dit sluit onder andere die towerwoorde 'asseblief' en 'dankie' in, asook mededeelsaamheid, soos om jou broodjie en speelgoed met maats te deel. Leer hulle om altyd 'n rede te soek om iemand te bedank – die kassiere in die winkel, die petroljoggie, of Mamma wat vir hulle kos gemaak het.
Elke mens is uniek en spesiaal. Daarom mag 'n mens nie neersien op mense wat na jou mening nie 'mooi' of 'slim' is nie, wat 'n ander velkleur het, of wat gestremd is.
Moedig hulle aan om briefies te skryf vir maats wat siek of hartseer is, of 'n verwelkomingsbriefie aan 'n nuwe klasmaat. As hulle nog nie kan skryf nie, laat hul 'n prentjie teken. Of skryf die briefie namens hulle en laat hulle self (indien moontlik) hul naam daarby skryf.
Leer hulle om oor hul emosies te praat. 'n Bewuste begrip van hul eie emosies maak hulle bewus daarvan dat ander mense ook hartseer, eensaam, bang of bly kan wees en dat hulle optrede iemand anders baie bly of baie hartseer kan maak. Leer hulle om op te let as 'n maatjie hartseer is, en te vra of daar iets is wat hy/sy kan doen om te troos.
Erken jou kinders se behoeftes. So dra jy die boodskap oor dat jy verstaan en respekteer hoe hulle voel. Dit skep ook by hulle 'n bewustheid van ander se behoeftes.
Leer hulle om ander se nood raak te sien en iets daaromtrent te doen. 'n Kind wat besef dat dit 'n voorreg is om 'n blyplek, kos en klere te hê, sal meer bewus wees van ander wat nie hierdie voorregte geniet nie. Vra vir hulle hoe hulle dink julle kan help.
Leer hulle om op die uitkyk te wees vir mense wat omgeegedrag teenoor hulle betoon. Laat hulle die ander persoon vir sy/haar omgee bedank ('n vriendelike glimlag, iemand wat opskuif om vir hulle sitplek te maak, 'n drukkie wanneer hulle hartseer of ontsteld is).
Leer hulle dat negatiewe gedrag mense seermaak en dat dit slegte gevolge het (byvoorbeeld nie TV kyk nie of nie 'n slaaptydstorie vir hulle lees nie). Daarenteen wys positiewe gedrag dat jy omgee.
Stel 'n voorbeeld en wees konsekwent. Jou kinders sien en hoor hoe jy met en van ander mense praat en hoe jy teenoor hulle optree. Hulle moet leer dat daar geen uitsondering vir onaanvaarbare gedrag is nie – selfs al is hulle moeg of siek, of al is dit hulle verjaardag.
Prys hulle vir omgeegedrag teenoor gesinslede, maats, of vreemdelinge. Maar waak teen oordrewenheid. As 'n kind verwag om vir elke dingetjie geprys te word, gaan dit uiteindelik weer oor homself en vervaag die eintlike bedoeling, naamlik om ander se behoeftes en gevoelens in ag te neem.
Ten slotte: Kinders wat geleer word om vir ander mense om te gee, sal ook nie diere seermaak of mishandel nie.
Omgee kos niks, behalwe om van jouself te gee. Die kleinste gebaar kan 'n groot verskil in ander se lewe maak of selfs net iemand se dag opvrolik. As jou kind dit besef, sal omgee en uitreik uiteindelik spontaan geskied.